35 से ऊपर के हैं, तो दिल का रिस्क असेसमेंट कराएं
डिफ्रेंट एंगल - 60 से 70% दिल के दौरे व इससे जुड़ी बीमारियां रोकी जा सकती हैं पिछले दिनों 41 साल के कार्डियक सर्जन की दिल का दौरा पड़ने से मृत्यु की खबर आई। Dr. Chandrakant Lahariya's column - If you are above 35, then get the risk assessment of the heart done
डिफ्रेंट एंगल - 60 से 70% दिल के दौरे व इससे जुड़ी बीमारियां रोकी जा सकती हैं
पिछले दिनों 41 साल के कार्डियक सर्जन की दिल का दौरा पड़ने से मृत्यु की खबर आई। यह कोई अकेली खबर नहीं है। पिछले तीन वर्षों में हमने मशहूर हस्तियों और आम लोगों की असामयिक मौत के बारे में सुना- उनमें से कई स्वस्थ दिख रहे थे और अचानक कार्डियक अटैक से मृत्यु के शिकार बने। इन घटनाओं को कोविड से भी जोड़कर देखा गया परन्तु इसके वैज्ञानिक साक्ष्य नहीं हैं।
संक्रामक रोगों के कम होने के साथ भारत और दुनिया भर में हृदय, गुर्दे और यकृत की बीमारियां अब मृत्यु का प्रमुख कारण बनती जा रही हैं। फिर जैसे-जैसे उम्र बढ़ती है, गंभीर बीमारी और मृत्यु की आशंका भी बढ़ जाती है। भारतीय आबादी में दिल का दौरा पड़ने की औसत उम्र पश्चिमी देशों की तुलना में 10 साल पहले होती है। चूंकि भारत में जनसंख्या अपेक्षाकृत युवा है, इसलिए हमारे देश में युवाओंं में दिल का दौरा अधिक पड़ता है। यह कोविड से पहले भी होता था। बदलती जीवनशैली, बढ़ता मोटापा, मधुमेह और उच्च रक्तचाप की दर इस परिस्थिति को और गंभीर बना रही है।
खैर, लगभग 60-70% दिल के दौरे व बीमारियां रोकी जा सकती है। हालांकि, पारिवारिक जीन व अन्य कारण- जिन्हें बदलना मुश्किल होता है- से कुछ अन्यथा स्वस्थ दिखने वाले लोगों में दिल की बीमारियां हो सकती हैं, जिन्हें जान पाना और रोकना मुश्किल है। कार्डियक अरेस्ट या तो तब होता है, जब दिल की कोरोनरी पट्टिका प्लाक बनने से फट जाती है या फिर दुर्लभ एरिथमिया नामक स्थिति आती है। ऐसे मामलों को शायद ही रोका जा सकता है।
अब बात आती है, इनसे कैसे बचेंं? सबसे पहले हृदय रोगों के कारणों पर ध्यान देना चाहिए। हृदय रोगों के जोखिम उम्र, लिंग, मधुमेह, धूम्रपान, लिपिड प्रोफाइल और पारिवारिक इतिहास के आकलन से निर्धारित होते हैं। खासतौर से 35 वर्ष से ऊपर के हर व्यक्ति को डॉक्टर की सलाह से रिस्क असेसमेंट कराना चाहिए। मुफ्त ऑनलाइन प्लेटफार्म भी हैं, (जैसे एसीसी एएससीवीडी जोखिम कैलकुलेटर) ये भविष्य में हृदय संबंधी घटनाओं के जोखिम को मोटे तौर पर मापने में मदद कर सकते हैं। एक बार जोखिम का आकलन हो जाने के बाद अच्छी तरह से तैयार की गई आहार सलाह, नियमित व्यायाम और कुछ मामलों में दवाएं जैसे स्टैटिन जोखिम को कम कर सकती हैं।
जीवनशैली में कुछ छोटे बदलाव, दिल और अन्य बीमारियों को रोकने में मदद कर सकते हैं। जिन कार्डियक सर्जन की मृत्यु हुई, उन्होंने 10 वर्षों में 16 हजार सर्जरी कीं, मतलब रोज 5 से 6, यह स्पष्ट रूप से भारी काम का बोझ है और किसी के लिए भी तनाव पैदा करेगा। इस सबसे दिल सर्वाधिक प्रभावित होता है।
इस तरह की घटनाओं से अगर हम कुछ सीख सकते हैं, तो वे ये कि जीवन शैली में छोटे बदलावों से इन सबको काफी हद तक रोक सकते हैं। पहला, हर व्यक्ति को प्रतिदिन 60 मिनट और सप्ताह में कम से कम पांच दिन, मध्यम तीव्रता वाली शारीरिक गतिविधि करनी चाहिए। कम वसा व कम रिफाइंड शुगर के साथ स्वस्थ-संतुलित भोजन करें।
विशेष रूप से मीठे पेय और प्रोसेस्ड खाने से बचें। जितना हो सके नमक कम करें और धूम्रपान बंद कर दें। रोजाना कम से कम 7-8 घंटे की नींद लें और समय पर सोएं। काम के घंटों को घटाकर 8-9 घंटे करें। शरीर पर किसी भी प्रकार के तनाव का परिणाम उन रसायनों/हार्मोन में होता है, जिसके परिणामस्वरूप दिल का दौरा पड़ता है। 40 साल से अधिक उम्र के सभी वयस्कों को अपने जोखिम के आधार पर हर एक से तीन साल में दिल की बीमारियों का जोखिम आकलन करवाना चाहिए। अधिकतर देश दिल, जिगर और गुर्दों की बीमारियों के खिलाफ कदम उठा रहे हैं। चिंतित होने की बजाय, हमें अपने स्वास्थ्य में सुधार पर ध्यान देना चाहिए।
(ये लेखक के अपने विचार हैं)